Brandstof gaan nou aan jou sak vat - Jou Geld | Solidariteit WêreldJou Geld | Solidariteit Wêreld
Tuis › Artikels › Brandstof gaan nou aan jou sak vat
Om onnodig rond te ry, raak nou 'n luukse. Verbruikers staar 'n reusebrandstofprysverhoging in die gesig en dit gaan beteken jy sal jou hand diep in jou sak moet steek. Na gelang van die data wat op 14 Oktober deur die Sentrale Energiefonds (CEF) bekendgemaak is, gaan motoriste nou ongeveer R19,30 per liter vir 95-oktaanpetrol en R17 vir diesel betaal. Volgens die AA sal die styging in diesel- en paraffienpryse die grootste in die Suid-Afrikaanse geskiedenis wees. Heel moontlik kan motoriste dalk nog voor die einde van die jaar R20 per liter vir petrol betaal. Ons moet almal ry en selfs al bespaar jy nou deur van die huis af te werk, is brandstof duur. Dit het nou tyd geraak om ernstig te besin oor maniere om brandstof te bespaar.
Saamryklubs is verreweg die beste raad teen stygende vervoerkoste. Ja, dit is nie altyd ideaal nie, maar dit is nou tyd om dit te oorweeg. Terselfdertyd beperk dit slytasie van jou voertuig. Selfs al bestaan jou saamryklub uit net twee persone kan jy jou brandstofuitgawes halveer.
Beplan jou uitstappies en inkopies (maak daai lysie) sodat jy alles wat in dieselfde omgewing is op een slag kan doen en nie onnodig twee keer na dieselfde plek toe hoef te ry omdat jy iets vergeet het nie.
Moenie jaag nie. Hoe vinniger jy ry hoe meer brandstof gebruik jy. Ry liewer 5 km onder die spoedgrens, dit sal ook verhoed dat jy onnodige verkeersboetes kry.
Moenie op voertuie voor jou af jaag nie. Dit mors brandstof. Ry liewer stadiger.
Versnel egalig. Dit vreet brandstof wanneer jy die versneller plat trap.
Moenie te veel met jou voet op die koppelaar en remme ry nie. Dit verhoog brandstofverbruik en slytasie.
Hou 'n handratmotor in die hoogste moontlike rat sonder dat jy stremming op die enjin plaas.
Hou vensters toe op die oop pad. Oop vensters skep weerstand wat brandstofverbruik met tot 'n vyfde kan verhoog.
Deur die lugversorger af te skakel wanneer jy dit nie regtig nodig het nie, kan jy tot 10% brandstof bespaar.
Moenie onnodige bagasie soos gholfstokke, die ekstra stootwaentjie of bottels vir herwinning rondry nie. Hoe swaarder die vrag hoe meer brandstof gebruik jy.
Laat die motor gereeld versien. So verhoog jy jou voertuig se doeltreffendheid.
Toets die banddruk. Bande wat nie styf genoeg is nie, verhoog jou brandstofverbruik en kan ook gevaarlik wees.
Verminder die lugweerstand. As jy nie die bagasierak of daktent op jou voertuig daagliks gebruik nie, haal dit liewer af om brandstofverbruik in te kort.
Hou in 'n lae rat teen opdraandes. Moenie jou motorenjin ooreis deur in 'n hoë rat te bly nie. 'n Lae rat hou die enjinspoed hoër en verbruik minder brandstof.
Ander wenke van Chris Faulkner, uitvoerende hoof van die Breitling Energy Corporation in Texas in die VSA.
Parkeer in die skadu – Petrol verdamp uit jou brandstoftenk en sal vinniger verdamp as jy in die son parkeer. As jy in die skadu parkeer, sal die temperatuur in jou motor ook laer wees en sal jy die lugversorger minder hoef te gebruik wanneer jy weer met die motor ry. Om verdamping verder te verminder, maak seker jou petroldop is lugdig, en koop petrol wanneer dit koeler is gedurende die dag (verkieslik vroegoggend of saans).
Skakel jou motor af wanneer jy vir langer as 'n minuut in 'n tou gaan staan. Die meeste nuwer modelle doen dit outomaties. Dit verbruik meer brandstof wanneer die enjin luier as om die motor weer aan te sluit.
Oorweeg dit om 'n brandstofdoeltreffender motor te koop en huur brandstofdoeltreffende motors wanneer jy reis.
Laastens, maak jou sitplekgordel vas vóórdat jy die enjin aanskakel om 'n paar sekondes van enjingebruik te spaar.
Onthou, elke bietjie help om jou brandstofverbruik te verminder.
Dit is genoeg dat jy jou bekommer oor maniere om brandstof te bespaar. Kry gemoedsrus oor jou loopbaan en sluit aan by een van Solidariteit se beroepsgildes om 'n verskil in jou toekoms te maak. 'n Solidariteitberoepsgilde is 'n gemeenskap wat jou nie net sterk maak in jou beroep nie, maar dit is 'n gemeenskap waar jy tuis voel, saam werk en saam leer. Dit is 'n gemeenskap wat hom daarop toespits om die beroep te beskerm, vir jongmense loopbaangeleenthede te skep, as waghond toesig te hou oor die beroep, en met werkbare oplossings vir uitdagings vorendag te kom. Besoek https://gildes.solidariteit.co.za/